CELEX: 52012PC0712
Language: ro
Date: 2012-11-29
Title: Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (UE, Euratom) nr. 966/2012 în ceea ce privește finanțarea partidelor politice europene

|
			
		
		
		52012PC0712
		
			Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (UE, Euratom) nr. 966/2012 în ceea ce privește finanțarea partidelor politice europene /* COM/2012/0712 final - 2012/0336 (COD) */
			
				
		
		
			
			   	EXPUNERE DE MOTIVE
1.           CONTEXTUL PROPUNERII
Modificarea Regulamentului financiar[1] este necesară pentru a
ține seama de modificările formulate în propunerea Comisiei de
regulament al Parlamentului European și al Consiliului privind statutul
și finanțarea partidelor politice europene și a fundațiilor
politice europene[2]
care va înlocui actualul Regulament (CE) nr. 2004/2003[3]. În vederea aplicării
articolului 224 din Tratatul privind funcționarea Uniunii Europene (TFUE),
proiectul de regulament care înlocuiește Regulamentul (CE) nr. 2004/2003
conține noi norme privind, printre altele, finanțarea partidelor
politice și a fundațiilor politice la nivel european. Din motive de
eficacitate este necesar ca acestea să fie însoțite de un set
corespunzător de norme financiare care se bazează pe Regulamentul
financiar.
Se propune ca un nou titlu „Contribuții”
să se insereze la sfârșitul părții II a Regulamentului
financiar („Dispoziții speciale”) exact înaintea părții III
(„Dispoziții tranzitorii și finale”). 
În ultimul rând, în acest stadiu, pentru acest
nou titlu, nu se prevede niciun act delegat, în temeiul articolului 290 din
TFUE.
2.           REZULTATELE
CONSULTĂRILOR CU PĂRȚILE INTERESATE ȘI ALE EVALUĂRILOR
IMPACTULUI
Propunerea este elaborată în urma
Rezoluției Parlamentului European referitoare la finanțarea
partidelor politice europene (raportul Giannakou)[4], în care se arată că,
având în vedere experiența acumulată, finanțarea partidelor
politice europene și a fundațiilor politice europene ar trebui
îmbunătățită sub mai multe aspecte. În special, aceasta
solicită să se pună capăt sistemului de granturi și
să se creeze un nou instrument de finanțare în cadrul Regulamentului
financiar „dedicat exclusiv și adaptat finanțării partidelor
și fundațiilor politice europene”. 
După o analiză aprofundată, se
propune ca partidele politice să fie efectiv finanțate prin
intermediul unui nou instrument („contribuții”), astfel cum se arată
în prezentul proiect de propunere, mai degrabă decât printr-un grant de
funcționare, așa cum este cazul în prezent.
În ceea ce privește fundațiile
politice europene, se consideră că acestea ar trebui să continue
să primească un grant de funcționare. Cererea Parlamentului
European de a exclude și fundațiile politice europene de la sistemul
de granturi nu este justificată, dat fiind că
particularitățile partidelor politice europene nu sunt prezente la
fundațiile politice europene. În plus, majoritatea preocupărilor
exprimate de Parlamentul European referitoare la dificultățile cu
care se confruntă aceste fundații în temeiul Regulamentului financiar
(CE) nr. 1605/2002[5]
dispar odată cu aplicarea Regulamentului financiar, fără a mai
fi nevoie de derogări specifice. Acesta este în special cazul în care
fundațiile pot primi întreaga sumă de prefinanțare
fără a depune o garanție și pot să își
consolideze rezervele financiare din surse proprii, întrucât sumele dedicate
acestor rezerve nu sunt luate în considerare în scopul verificării
conformității cu regula de nonprofit.
Contribuțiile în beneficiul partidelor
politice europene se bazează pe un model similar sistemului de granturi,
dar cu caracteristicile detaliate mai jos.
În plus, Comisia a consultat părțile
interesate relevante (reprezentanți ai partidelor și fundațiilor
politice la nivel european, experți naționali și universitari…).
În ultimul rând, prezenta propunere a fost
prezentată pentru prima oară ca un document de lucru al Comisiei[6] simultan cu propunerea Comisiei
de regulament al Parlamentului European și al Consiliului privind statutul
și finanțarea partidelor politice europene și a fundațiilor
politice europene. 
3.           ELEMENTELE JURIDICE ALE
PROPUNERII
3.1.        Un nou titlu în Regulamentul
financiar: „Contribuții în beneficiul partidelor politice europene”
Propunerea stabilește un nou titlu VIII
în partea II din Regulamentul financiar dedicată contribuțiilor în
beneficiul partidelor politice europene și abrogă dispozițiile
specifice privind partidele politice europene care sunt în prezent
prevăzute de titlul VI (Granturi) din partea I.
3.2.        Modificări
substanțiale față de actualul sistem de granturi
Prezenta propunere introduce următoarele
elemente:
3.2.1.     Eliminarea „programului anual
de lucru”
Raportul Giannakou
menționat mai sus solicită la punctul 18 eliminarea programului anual
de lucru pentru partidele politice europene, subliniind faptul că
această condiție prealabilă este inadecvată pentru
partidele politice și nu există în legislația niciunui stat
membru.
În special,
activitățile partidelor politice necesită un grad mult mai mare
de flexibilitate și de reacție la evenimentele actuale decât cel
impus de sistemul de granturi, care solicită prezentarea unui program
anual de lucru și a unui buget provizoriu în cererea de finanțare. 
Din acest motiv,
contribuțiile ar trebui să fie acordate fără programe
anuale de lucru sau bugete de funcționare estimate.
3.2.2.     Introducerea criteriilor de
eligibilitate 
Criteriile de
eligibilitate pentru finanțarea partidelor politice au fost introduse în
conformitate cu propunerea de regulament privind statutul și
finanțarea partidelor politice europene și a fundațiilor
politice europene. În practică, ordonatorul de credite ar trebui să
solicite direct din registrul partidelor politice europene (înființat în
cadrul PE) certificate care să confirme că partidele politice
europene sunt înregistrate în mod corespunzător, respectă
obligațiile relevante (de exemplu, prezentarea conturilor) și nu au
fost suspendate sau supuse unei sancțiuni administrative, astfel cum se
prevede în propunerea de regulament menționată mai sus.
3.2.3.     Eliminarea criteriilor de
selecție
Criteriile de
selecție nu vor fi necesare în noul titlu, deoarece este lipsit de
semnificație să se verifice că partidele politice europene au
capacitatea financiară și operațională de a reprezenta
cetățenii, a fortiori atunci când nu se prezintă niciun
program anual de lucru sau buget estimat.
3.2.4.     Controlul privind
obligațiile lor statutare
S-a introdus o
dispoziție care va solicita în mod explicit ca partidele politice europene
să nu fie supuse excluderii din registru sau să facă obiectul
unei sancțiuni administrative în exercițiul financiar vizat de
contribuția în cauză. În astfel de cazuri, contribuțiile lor vor
fi reduse sau suprimate și orice prefinanțare plătită va fi
recuperată. 
Ordonatorul de
credite ar trebui să solicite o astfel de confirmare din partea
registrului PE înainte de efectuarea plății soldului. 
3.2.5.     Controalele privind
cheltuielile, și nu acțiunile
Abandonarea
actualului sistem de granturi, care este condiționat de prezentarea unui
program de lucru și a unui buget estimat, nu ar trebui să fie
percepută ca un „cec în alb” pentru a permite utilizarea abuzivă a
fondurilor UE de către partidele politice. Deși sprijinul financiar
ar trebui acordat fără un program anual de lucru și un buget de
funcționare estimat, partidele politice europene ar trebui să
justifice ex post utilizarea eficientă a fondurilor Uniunii.
În special,
ordonatorul de credite ar trebui să verifice dacă fondurile UE au
fost utilizate pentru a plăti cheltuielile rambursabile, astfel cum s-a
stabilit în cererea de contribuții în termenele stabilite în prezentul
regulament. Această soluție va simplifica cererea de
contribuții, deoarece nu există nicio prezentare a unor programe
anuale de lucru sau a unor bugete estimate, și va permite partidelor
politice să își pună în aplicare activitățile în mod
liber și să le modifice pe parcursul anului.
3.2.6.     Termenele-limită de
utilizare a fondurilor UE
Raportul Giannakou
solicită la punctul 24 posibilitatea de a crea rezerve și de a
reporta fonduri. Noul titlu nu împiedică partidele politice europene
să constituie rezerve din surse proprii. În plus, partidele politice
europene ar trebui să beneficieze, de asemenea, de o anumită
flexibilitate cu privire la termenele-limită de utilizare a fondurilor UE
acordate. O aplicare strictă a obligației de a utiliza aceste
fonduri în cursul exercițiului financiar pentru care au fost acordate ar
fi dificil de conciliat cu necesitatea ca partidele politice europene să
își ajusteze resursele la ciclul electoral.
Cu toate acestea,
fondurile UE care nu au fost cheltuite ar trebui să fie utilizate într-un
interval rezonabil de timp. Contribuțiile în beneficiul partidelor
politice europene ar trebui să fie cheltuite pentru a acoperi cheltuieli
rambursabile în cursul a două exerciții financiare ulterioare celui
pentru care au fost acordate (n+2), după care orice fond necheltuit
ar trebui să fie recuperat de către ordonatorul de credite.
3.2.7.     Cofinanțarea
Finanțarea partidelor politice europene
respectă principiul cofinanțării instituit prin Regulamentul
xx/xxxx, fără a aduce atingere posibilității
menționate mai sus de a utiliza orice parte neutilizată din
contribuția UE pentru a acoperi cheltuieli rambursabile în cursul a două
exerciții financiare ulterioare datei la care această
contribuție a fost acordată.
3.2.8.     Metodele de finanțare
Ca în cazul granturilor, contribuțiile
pot fi plătite fie prin rambursarea unui procent din cheltuielile
efectuate, fie prin intermediul unui sistem de sume forfetare, costuri unitare
și rate forfetare predefinite. 
3.2.9.     Prefinanțarea
integrală
Contribuțiile ar trebui plătite
într-o singură plată de prefinanțare care să acopere 100 %
din sumă, cu excepția cazului în care ordonatorul de credite decide
altfel din motive justificate în mod corespunzător. 
3.2.10.   Dobânda pentru
prefinanțare
Prin derogare de la articolul 5 din
Regulamentul financiar, orice dobândă generată de sumele care sunt
aferente prefinanțării și sunt percepute de către partidele
politice europene ar trebui să fie utilizată pentru a plăti
cheltuielile rambursabile pe parcursul următoarelor două
exerciții financiare.
3.2.11.   Regimul de control și
sancțiuni 
La fel ca în cazul granturilor, noul titlu ar
trebui să includă dispozițiile standard privind controlul
efectuat de PE, OLAF și Curtea de Conturi. De asemenea, acesta ar trebui
să includă același regim de sancțiuni (sancțiuni
administrative și financiare) care se aplică beneficiarilor de
granturi.
4.           IMPLICAȚIILE BUGETARE
Modificarea preconizată a Regulamentului
financiar nu are nicio implicație bugetară.
2012/0336 (COD)
Propunere de
REGULAMENT AL PARLAMENTULUI EUROPEAN
ŞI AL CONSILIULUI
de modificare a Regulamentului (UE, Euratom)
nr. 966/2012 în ceea ce privește finanțarea partidelor politice
europene
PARLAMENTUL EUROPEAN ȘI
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 322, coroborat cu
Tratatul de instituire a Comunității Europene a Energiei Atomice, în
special articolul 106a,
având în vedere propunerea Comisiei Europene,
după transmiterea proiectului de act
legislativ către parlamentele naționale,
având în vedere avizul Curții de Conturi[7],
hotărând în conformitate cu procedura
legislativă ordinară,
întrucât:
(1)       Partidele politice la nivel
european sunt importante ca factor de integrare în Uniune.
(2)       Articolul 10 din Tratatul
privind Uniunea Europeană și articolul 12 alineatul (2) din Carta
drepturilor fundamentale a Uniunii Europene prevăd că partidele
politice la nivel european contribuie la formarea conștiinței
politice europene și la exprimarea voinței politice a
cetățenilor Uniunii. 
(3)       La 4 noiembrie 2003,
Parlamentul European și Consiliul au adoptat Regulamentul (CE) nr. 2004/2003
privind statutul și finanțarea partidelor politice la nivel european[8]. 
(4)       În Rezoluția din 6
aprilie 2011 referitoare la aplicarea Regulamentului (CE) nr. 2004/2003
privind statutul și finanțarea partidelor politice la nivel european[9], Parlamentul European, în
lumina experienței acumulate, a sugerat o serie de îmbunătățiri
privind finanțarea partidelor politice europene și a fundațiilor
politice europene.
(5)       La data de [...], Parlamentul
European și Consiliul au adoptat Regulamentul (UE) nr. […] privind
statutul și finanțarea partidelor politice europene și a
fundațiilor politice europene[10]
de abrogare a Regulamentului (CE) nr. 2004/2003. Respectivul regulament
stabilește noi norme referitoare, printre altele, la finanțarea
partidelor politice și a fundațiilor politice la nivel european, în
special în ceea ce privește condițiile de finanțare, modul
și distribuirea fondurilor, donațiile și contribuțiile,
finanțarea campaniilor aferente alegerilor pentru Parlamentul European,
cheltuielile rezonabile, interzicerea finanțării, conturile, punerea
în aplicare și controlul, sancțiunile și transparența. 
(6)       Regulamentul (UE, Euratom)
nr. 966/2012 al Parlamentului European și al Consiliului din 25 octombrie 2012
privind normele financiare aplicabile bugetului general al Uniunii[11] (denumit în continuare
„Regulamentul financiar”) ar trebui să includă norme privind
contribuțiile din partea Parlamentului European în beneficiul partidelor
politice europene. Aceste norme ar trebui să permită partidelor
politice la nivel european să aibă un grad mai mare de flexibilitate
în ceea ce privește termenele-limită de utilizare a acestor
contribuții, dat fiind că natura activităților lor impune
acest lucru.
(7)       Sistemul de sprijin financiar
în beneficiul partidelor politice europene printr-un grant de funcționare,
astfel cum se prevede la articolul 125 alineatul (6) din Regulamentul financiar
nu este adecvat nevoilor lor, în special obligația de a prezenta un
program anual de lucru și un buget de funcționare estimat, o
cerință care nu există în legislația statelor membre. Prin
urmare, sprijinul financiar acordat partidelor politice europene ar trebui
să fie efectuat sub forma unei contribuții specifice, pentru a
răspunde nevoilor specifice ale partidelor politice europene.
(8)       Deși sprijinul financiar
se acordă fără un program anual de lucru și un buget de
funcționare estimat, partidele politice europene ar trebui să
justifice ex post utilizarea eficientă a fondurilor Uniunii. În
special, ordonatorul de credite ar trebui să verifice dacă fondurile
au fost utilizate pentru a plăti cheltuieli rambursabile, astfel cum s-a
stabilit în cererea de contribuții, în termenele-limită stabilite în
prezentul regulament. Contribuțiile în beneficiul partidelor politice
europene ar trebui cheltuite în cursul a două exerciții financiare
ulterioare celui în care au fost acordate, după care eventualele fonduri
necheltuite ar trebui să fie recuperate de către ordonatorul de
credite. 
(9)       Fondurile Uniunii acordate
pentru finanțarea costurilor de funcționare ale partidelor politice
europene ar trebui să nu fie utilizate în alte scopuri decât cele
prevăzute în Regulamentul (UE) nr. […], în special pentru a finanța
direct sau indirect alte entități precum partidele politice
naționale. Partidele politice europene ar trebui să utilizeze
contribuțiile pentru a plăti un procent din cheltuielile actuale
și viitoare, și nu cheltuieli sau datorii contractate înainte de
depunerea cererilor de contribuții.
(10)     Acordarea contribuțiilor
ar trebui, de asemenea, să fie simplificată și adaptată
particularităților partidelor politice europene, în special prin
lipsa criteriilor de selecție, stabilirea unei prefinanțări de 100 %
ca regulă generală sau posibilitatea de a utiliza finanțarea
prin sume forfetare, rate forfetare și costuri unitare.
(11)     Contribuțiile din partea
bugetului Uniunii ar trebui reduse sau suprimate în cazul în care partidele
politice europene încalcă obligațiile prevăzute în Regulamentul
(UE) nr. […].
(12)     Sancțiunile care se
bazează atât pe Regulamentul financiar, cât și pe Regulamentul (UE)
nr. […] și care urmează să fie impuse de către
aceeași instituție ar trebui aplicate în mod coerent și
respectând principiul non bis in idem. În conformitate cu Regulamentul
(UE) nr. […] sancțiunile administrative și/sau financiare
prevăzute de Regulamentul financiar nu trebuie să fie impuse
într-unul dintre cazurile în care au fost deja impuse sancțiuni în temeiul
Regulamentului (UE) nr. […]. 
(13)     Prin urmare, este necesar ca
Regulamentul financiar să fie modificat în consecință,
ADOPTĂ PREZENTUL REGULAMENT:
Articolul 1
Regulamentul (UE, Euratom) nr. 966/2012
se modifică după cum urmează: 
(1)          În partea II, se inserează
următorul titlu VIII:
„TITLUL VIII
Contribuții în beneficiul
partidelor politice europene
Articolul 204a 
Dispoziții generale
1.           În sensul prezentului
regulament, partidele politice europene înseamnă entități
înființate și înregistrate ca atare, în conformitate cu Regulamentul
(UE) nr. [….] al Parlamentului European și al Consiliului(*).
2.           Contribuțiile financiare
directe din buget pot fi acordate în beneficiul partidelor politice europene în
vederea contribuției lor la formarea conștiinței politice
europene și la exprimarea voinței politice a cetățenilor
Uniunii. 
Articolul 204b
Principii
1.           Contribuțiile sunt
utilizate numai pentru a rambursa un procent din costurile de funcționare
ale partidelor politice europene care sunt legate direct de obiectivele
partidelor în cauză. Contribuțiile nu se utilizează pentru a
acorda un avantaj personal în mod direct sau indirect, în numerar sau în
natură, niciunui membru sau personalului unui partid politic european. 
2.           Contribuțiile nu se
utilizează pentru a finanța activități ale
părților terțe, în special ale partidelor politice
naționale sau ale fundațiilor politice la nivel european sau
național, nici sub formă de granturi, donații, împrumuturi sau
orice alt acord similar. 
3.           Contribuțiile se supun
principiilor transparenței și egalității de tratament, în
conformitate cu criteriile prevăzute în Regulamentul (UE) nr. [….].
4.           Contribuțiile se acordă
anual de către Parlamentul European și se publică în
conformitate cu articolul 35 alineatul (2).
5.           Partidele politice europene
care beneficiază de o contribuție nu beneficiază de alte fonduri
din buget în aceleași scopuri. În niciun caz, niciun element de cost nu
poate fi finanțat de două ori din buget.
Articolul 204c
Aspecte bugetare
Contribuțiile se plătesc din
secțiunea din buget corespunzătoare Parlamentului European.
Articolul 204d
Cererea de contribuții
1.           Contribuțiile se
acordă prin intermediul unei cereri de contribuții publicate în
fiecare an, cel puțin pe site-ul internet al Parlamentului European. 
2.           Unui partid politic european
i se poate acorda o singură contribuție pe an.
3.           Un partid politic european
poate beneficia de o contribuție numai în cazul în care acesta
solicită finanțare în conformitate cu termenii și
condițiile prevăzute în cererea de contribuții.
4.           Cererea de contribuții
stabilește criteriile de eligibilitate care trebuie îndeplinite de
către solicitant, precum și criteriile de excludere. 
5.           Cererea de contribuții
stabilește, cel puțin, natura cheltuielilor care pot fi rambursate
prin contribuție.
Articolul 204e
Procedura de acordare
1.           Cererile de contribuții
se depun în scris, inclusiv, dacă este cazul, în format electronic
securizat.
2.           Contribuțiile nu pot fi
acordate solicitanților care, la data procedurii de acordare a unei
contribuții, se află într-una dintre situațiile menționate
la articolul 106 alineatul (1), la articolul 107 și la articolul 109
alineatul (1) litera (a) și celor care sunt înregistrați în baza de
date centrală a excluderilor menționată la articolul 108.
3.           Solicitanții trebuie
să certifice faptul că nu se găsesc într-una dintre
situațiile enumerate la alineatul (2). 
4.           Contribuțiile sunt
acordate prin intermediul unui acord sau al unei decizii de contribuție,
astfel cum se prevede în cererea de contribuții.
5.           Ordonatorul de credite poate
fi sprijinit de un comitet pentru a evalua și a stabili decizia de
acordare. Ordonatorul de credite precizează normele privind
alcătuirea, numirea și funcționarea acestui comitet, precum
și normele de prevenire a conflictelor de interese. 
Articolul 204f
Procedura de evaluare 
1.           Cererile sunt selectate, pe
baza criteriilor de acordare stabilite în Regulamentul (UE) nr. [...], dintre
cererile care respectă criteriile de eligibilitate și de excludere.
2.           Criteriile de eligibilitate
stabilesc condițiile pentru ca un solicitant să poată beneficia
de o contribuție în conformitate cu normele prevăzute în Regulamentul
(UE) nr. [….]. 
3.           Decizia ordonatorului de
credite competent privind cererile depuse trebuie să menționeze cel
puțin:
(a)         
 obiectul și cuantumul total al
contribuției;
(b)         
numele solicitanților selectați și
sumele acceptate;
(c)         
numele solicitanților respinși și
motivele de respingere.
4.           Ordonatorul de credite
competent informează în scris solicitanții în privința deciziei
referitoare la cererea lor. În cazul în care cererea de contribuții este
respinsă sau sumele solicitate nu sunt acordate în parte sau în totalitate,
ordonatorul de credite comunică motivele pentru care a respins cererea sau
nu a acordat sumele solicitate, cu trimitere, în special, la criteriile de
eligibilitate și de acordare prevăzute la alineatele (1) și (2).
Articolul 204g
Forma contribuțiilor
1.           Contribuțiile pot avea
oricare dintre următoarele forme:
(a)         
rambursarea unui procentaj din cheltuielile
suportate efectiv;
(b)         
rambursarea pe baza costurilor unitare;
(c)         
sume forfetare;
(d)         
finanțare forfetară;
(e)         
o combinație între formele menționate la
literele (a)-(d).
2.           Pot fi rambursate numai
cheltuielile care îndeplinesc criteriile stabilite în cererile de
contribuții și care nu au fost efectuate înainte de data de depunere
a cererii.
Articolul 204h
 Normele de acordare a contribuției
1.           Sumele forfetare acoperă
global anumite cheltuieli necesare pentru realizarea unei activități
specifice a partidului politic european. Sumele forfetare se utilizează
numai în combinație cu alte forme de contribuții.
2.           Costul unitar acoperă
toate categoriile de cheltuieli rambursabile sau anumite categorii de acest tip
care sunt clar identificate în avans prin trimiterea la o sumă
unitară.
3.           Finanțarea
forfetară acoperă categorii specifice de cheltuieli rambursabile care
sunt clar identificate în avans prin aplicarea unui procentaj.
4.           În cazul în care se
utilizează sume forfetare, finanțare forfetară și costuri
unitare, acestea sunt definite în cadrul cererii de contribuții. Acordul
sau decizia de contribuție cuprinde dispoziții care permit verificarea
respectării condițiilor de acordare a sumelor forfetare, a
finanțării forfetare sau a costurilor unitare.
Articolul 204i
Prefinanțarea
Contribuțiile se plătesc sub forma
unei prefinanțări de 100 %, cu excepția cazului în care, în
situații justificate în mod corespunzător, ordonatorul de credite
decide altfel.
Articolul 204j
 Garanțiile
În cazul în care consideră că acest
lucru este adecvat și proporțional, ordonatorul de credite competent
poate, de la caz la caz și pe baza unei analize de risc, să solicite
partidului politic european să depună o garanție în avans pentru
a limita riscurile financiare legate de plata prefinanțării numai în
cazul în care, în funcție de propria evaluare a riscurilor, partidul
politic este supus unui risc iminent de a se afla într-una dintre
situațiile menționate la articolul 106 alineatul (1) literele (a)
și (d) sau atunci când Parlamentul European a inițiat în mod oficial
o procedură administrativă care ar putea duce la o excludere
și/sau revocare a contribuției sale. 
Dispozițiile prevăzute la articolul 134
privind garanția de prefinanțare pentru granturi se aplică mutatis
mutandis garanțiilor care pot fi solicitate în cazurile prevăzute
la alineatul anterior pentru plățile de prefinanțare efectuate
în beneficiul partidelor politice europene. 
Articolul 204k
Utilizarea contribuțiilor
1.           Contribuțiile sunt
cheltuite în conformitate cu articolul 204b.
2.           Orice
parte a contribuției care nu a fost utilizată în exercițiul
financiar vizat de această contribuție trebuie cheltuită pe
orice tip de cheltuieli rambursabile efectuate până la data de 31
decembrie a anului n+2. Partea rămasă a contribuției care
nu este cheltuită în termenul de n+2 se recuperează în
conformitate cu capitolul 5 din partea I.
3.           Partidele politice europene
respectă rata maximă de cofinanțare stabilită în
Regulamentul xx/xxxx. Sumele rămase din contribuțiile din ultimii doi
ani nu pot fi utilizate pentru a finanța partea pe care partidele politice
europene trebuie să o furnizeze din resurse proprii.
4.           Partidele politice europene
utilizează mai întâi fondurile care nu au fost utilizate în
exercițiul financiar vizat de contribuția în cauză înainte de a
utiliza contribuțiile acordate după sfârșitul acelui
exercițiu.
5.           Orice dobândă
generată de plățile de prefinanțare se consideră ca
făcând parte din contribuția Uniunii.
Articolul 204l
Raportul privind utilizarea contribuțiilor
În conformitate cu condițiile și
termenele-limită prevăzute în cererea de contribuții, partidul
politic european prezintă ordonatorului de credite spre aprobare un raport
final privind utilizarea contribuției și conturile sale. 
Ordonatorul de credite întocmește
raportul său anual de activitate menționat la articolul 66 alineatul
(9), pe baza raportului final și a conturilor menționate la primul
paragraf. Acesta poate utiliza și alte documente justificative în vederea
elaborării raportului. 
Articolul 204m
 Plata soldului
1.           Valoarea contribuției nu
se definitivează decât după ce ordonatorul de credite acceptă
raportul final și conturile menționate la articolul 204l. Acceptarea
raportului și a conturilor nu aduce atingere verificărilor ulterioare
efectuate de către Parlamentul European. 
2.           Orice sumă
necheltuită de prefinanțare nu devine definitivă decât atunci
când a fost utilizată de partidul politic european pentru a plăti
cheltuielile rambursabile care îndeplinesc criteriile definite în cererea de
contribuții. 
3.           Atunci când partidul politic
european nu reușește să își respecte obligațiile
legate de utilizarea contribuției, contribuțiile se suspendă, se
reduc sau se suprimă, după ce partidului politic european i s-a
oferit posibilitatea de a-și prezenta observațiile.
4.           Ordonatorul de credite
verifică înainte de efectuarea plății soldului că partidul
politic european figurează încă în registrul menționat la
articolul 6 din Regulamentul (UE) nr. [….] și nu a făcut obiectul
niciuneia dintre sancțiunile prevăzute la articolul 22 din
regulamentul menționat anterior între data aplicării acestuia și
sfârșitul exercițiului financiar acoperit de contribuția în
cauză. 
5.           În cazul în care partidul
politic european nu mai figurează în registrul menționat la articolul
6 din Regulamentul (UE) nr. […] sau a făcut obiectul uneia dintre
sancțiunile prevăzute la articolul 22 din regulamentul menționat
anterior, ordonatorul de credite competent poate suspenda, reduce sau suprima
contribuția și poate recupera sumele plătite necuvenit în
temeiul acordului sau al deciziei de contribuție, proporțional cu
gravitatea erorilor, a neregulilor, a fraudei sau a altor încălcări
ale obligațiilor referitoare la utilizarea contribuției, după ce
partidului politic i s-a oferit posibilitatea de a-și prezenta
observațiile.
Articolul 204n
Control și sancțiuni
1.           Fiecare acord sau decizie de
contribuție prevede în mod expres exercitarea de către Parlamentul
European, Oficiul European de Luptă Antifraudă și Curtea de
Conturi a competențelor de control asupra documentelor și
clădirilor, în cazul tuturor partidelor politice europene, al tuturor
contractanților și subcontractanților care au beneficiat de
fonduri din partea Uniunii.
2.           Ordonatorul de credite poate
impune solicitanților sancțiuni administrative și financiare
efective, proporționale și disuasive, în conformitate cu articolul 109
din respectivul regulament, fără a aduce atingere articolului 22
alineatul (7) din Regulamentul (UE) nr. [….]. 
3.           Sancțiunile
menționate la alineatul (2) pot fi, de asemenea, aplicate partidelor
politice europene care, la data depunerii cererii de contribuție sau
după ce au primit contribuția, au făcut declarații false
atunci când au furnizat informațiile solicitate de ordonatorul de credite
sau nu au furnizat aceste informații.
Articolul 204o
Evidența datelor
1.           Partidele politice europene
păstrează evidențe, documente justificative, precum și alte
înregistrări pertinente pentru contribuția primită timp de cinci
ani după înaintarea raportului final și a conturilor menționate
la articolul 204l. 
2.           Înregistrările
referitoare la audituri, căi de atac, litigii sau soluționarea
cererilor de despăgubire care decurg din utilizarea contribuției se
păstrează până la încheierea acestor audituri, căi de atac,
litigii sau a soluționării cererilor de despăgubire.
___________________
(*)     JO […].
”
(2)          La articolul 121 alineatul (2), se adaugă
următoarea literă (j):
„(j) contribuțiile în beneficiul partidelor
politice europene menționate în partea II titlul VIII.”
(3)          Articolul
125 alineatul (3) al doilea paragraf și articolul 125 alineatul (6) se
elimină.
Articolul 2
Prezentul regulament intră în vigoare în
a douăzecea zi de la data publicării în Jurnalul Oficial al
Uniunii Europene.
Prezentul regulament este obligatoriu
în toate elementele sale și se aplică direct în toate statele membre.
Adoptat la Bruxelles,
Pentru Parlamentul European                      Pentru
Consiliu
                                                                       
Președintele                                                  Președintele
[1]               Regulamentul (UE, Euratom) nr. 966/2012 al Parlamentului
European și al Consiliului din 25 octombrie 2012 privind normele
financiare aplicabile bugetului general al Uniunii și de abrogare a
Regulamentului (CE, Euratom) nr. 1605/2002 al Consiliului (JO L 298, 26.10.2012,
p. 1).
[2]               COM(2012) 499 final, 12.9.2012.
[3]               Regulamentul (CE) nr. 2004/2003 al Parlamentului
European și al Consiliului din 4 noiembrie 2003 privind statutul și
finanțarea partidelor politice la nivel european (JO L 297, 15.11.2003, p.
1).
[4]               „Raport
referitor la aplicarea Regulamentului (CE) nr. 2004/2003 privind statutul
și finanțarea partidelor politice la nivel european din 15 martie 2011”
– (2010/2201 INI).
[5]               Regulamentul (CE) nr. 1605/2002 din 25 iunie 2002 (JO L 248,
16.9.2002, p. 1).
[6]               Documentul
de lucru al Comisiei COM 500/2012 final din 19.9.2012 care precede propunerea
de modificare a Regulamentului financiar de introducere a unui nou titlu
privind finanțarea partidelor politice europene.
[7]           JO
[…], […], p. […].
[8]               JO L 297, 15.11.2003, p. 1.
[9]               2010/2201(INI). 
[10]             JO L …
[11]             JO L 298, 26.10.2012, p. 1.